钦定古今图书集成/明伦汇编/官常典/第194卷 > 王华
## 钦定古今图书集成/明伦汇编/官常典/第194卷 > 王华

按《宋书》本传，“华字子陵，琅邪临沂人，太保弘从祖弟
也。祖荟，卫将军、会稽内史。父𫷷，太子中庶子，司徒左
长史。居在吴。晋隆安初，王恭起兵讨王国宝，时𫷷丁
母忧在家，恭檄令起兵，𫷷即聚众应之。以女为贞列
将军，以女人为官属。国宝既死，恭檄𫷷起兵之际，多
所诛戮。至是不复得已，因举兵以讨恭为名。恭遣刘”
牢之击𫷷，𫷷败走，不知所在。长子泰为恭所杀。华时
年十二，在军中与𫷷相失，随沙门释昙永逃窜。时牢
之搜检觅华甚急，昙永使华提衣悫随后，津逻咸疑
焉。华行迟，永呵骂云：“奴子怠懈，行不及我。”以杖捶华
数十，众乃不疑。由此得免。遇赦还吴。少有志行，以父
存亡不测，布衣蔬食不交游，如此十馀年，为时人所
称美。高祖欲收其才用，乃发𫷷丧问，使华制服。服阕，
高祖北伐长安，领镇西将军、北徐州刺史，辟华为州
主簿，仍转镇西主簿，治中从事史，历职著称。太祖征
江陵，以为西中郎主簿，迁咨议参军，领录事。太祖进
号镇西，复随府转。太祖未亲政，政事悉委司马张卲。
华性尚物，不欲人在己前。卲性豪，每行来常引夹毂。
华出入乘牵车，从者不过二三以矫之。尝于城内相
逢，华阳不知是卲，谓左右：“此卤簿甚盛，必是殿下出
行。”乃下牵车，立于道侧。及卲至，乃惊卲白服登城，为
华所纠，坐被征。华代为司马、南郡太守，行府州事。太
祖入奉大统，以少帝见害，疑不敢下。华建议曰：“羡之
等受寄崇重，未容便敢背德。废主若存，虑其将来受
祸，致此杀害。盖由每生情多，宁敢一朝顿怀逆志。且
三人势均，莫相推伏，不过欲握权自固，以少主仰待
耳。今日就征，万无所虑。”太祖从之，留华总后任。上即
位，以华为侍中，领骁骑将军。未拜，转右卫将军，侍中
如故。先是，会稽孔甯子为太祖镇西咨议参军，以文
义见赏。至是为黄门侍郎，领步兵校尉。甯子先为高
祖太尉主簿。陈损益曰：“隆化之道，莫先于官得其才；
枚卜之方，莫若人慎其举。虽复因革不同，损益有物，
来贤审官，未之或改。师锡佥曰，焕乎钦明之诰；拔茅
征吉，著于幽《贲》之爻。晋师有成，瓜衍作赏，楚乘无入，
𫇭贾不贺。今旧命惟新，幽人引领。《韶》之尽美，已备于振纲；武之未尽，或存于理目。虽九官之职，未可备举；
亲民之选，尤宜在先。愚欲使天朝四品官外及守牧，
各举一人堪为二千石长吏者，以付选官，随缺叙用。
得贤受赏，失举任罚。”夫惟帝之难，岂庸识所易。然举
尔所知，非求多人，因百官之明，孰与一识之见？执咎
在己，岂容“徇物之私。”今非以选曹所铨，果于乖谬，众
职所举，必也惟良，盖宜使求贤辟其广涂，考绩取其
少殿。若才实拔群，进宜尚德，《治阿》之宰，不必计年，免
徒之守，岂限资秩。自此以还，故当才均以资，资均以
地。宰莅之官，诚曰吏职。然监观民瘼，翼化宣风，则隐
厚之求，急于刀笔；能事之功，接于德心。以此论才，行
之年岁，岂惟政无秕蠹，民庇手足，而况将使公路日
清，私请渐塞，士多心竞，仁必由己。处士砥自求之节，
仕子藏交驰之情。甯子庸微，不识治体，冒昧陈愚，退
惧违谬。甯子与华，并有富贵之愿，自羡之等秉权，日
夜，构之于太祖。甯子尝东归，至金昌亭，左右欲泊船，
甯子命去之，曰：“此弑君亭，不可泊也。”华每闲居讽咏，
常诵王粲《登楼赋》曰：“冀王道之一平，假高衢而骋力。”
出入逢羡之等，每切齿愤咤，叹曰：“当见太平时不？”元
嘉二年，甯子病卒。三年，诛羡之等。华迁护军，侍中如
故。宋世惟华与南阳刘湛不为饰让，得官即拜，以此
为常。华以情事异人，未尝预宴集，终身不饮酒，有燕
不之诣。若宜有“论事者。”乘车造门，主人出车就之。及
王弘辅政，而弟昙首为太祖所任，与华相埒。华尝谓
己力用不尽，每叹息曰：“宰相顿有数人，天下何由得
治。”四年，卒，时年四十三。追赠散骑常侍、卫将军。九年，
上思诛羡之之功，追封新建县侯，食邑千户，谥曰宣
侯。世祖即位，配飨太祖庙庭。子宣侯嗣。